ওই রিপোর্ট জানাল, বছরদু’য়েক আগে যে নোটবন্দি অভিযান চালানো হয়েছিল, তাতে ওই সময় বাজারে চালু ৫০০ এবং ১ হাজার টাকার নোটের ৯৯ শতাংশেরও বেশি (৯৯.৩%) ব্যাঙ্কে জমা পড়েছে। সামান্য একটি ভগ্নাংশ সরকারের ঘরে ফেরেনি। রিজার্ভ ব্যাঙ্কের এই রিপোর্টে প্রশ্নটা আরও জোরালো হল, নিষিদ্ধ ঘোষণার সময় বাজারে চালু ৫০০ এবং ১ হাজার টাকার নোটের ৯৯ শতাংশেরও বেশি যদি সরকারের ঘরে ফিরে আসে, তা হলে কালো টাকা গেল কোথায়? ওই সময় বাজারে চালু ৫০০ এবং ১ হাজার টাকার নোটের ৯৯ শতাংশেরও বেশি তা হলে কালো ছিল না? আরবিআই-এর বার্ষিক রিপোর্ট বলছে, ওই সময় বাজারে চালু ৫০০ এবং ১ হাজার টাকার যত নোট বাতিল করা হয়েছিল, তার মোট মূল্য ১৫.৪১ লক্ষ কোটি টাকা। আর নোটবন্দি অভিযান চালানোর পর ব্যাঙ্কগুলিতে বাতিল ৫০০ এবং ১ হাজার টাকার যত নোট জমা পড়েছিল, তার মোট মূল্য ১৫.৪১ লক্ষ কোটি টাকা। ওই সময়ে বাজারে চালু যে পরিমাণ টাকা ব্যাঙ্কে জমা পড়েনি, তার মোট মূল্য সাকুল্যে ১০ হাজার ৭২০ কোটি টাকা। ওই রিপোর্ট এও জানিয়েছে, নোটবন্দি অভিযানের সময় বাজারে ৫০০ এবং ১ হাজার টাকার যত নোট চালু ছিল, গত অর্থবর্ষের শেষে তার পরিমাণ ৩৮ শতাংশ বেড়েছে। গত ৩১ মার্চ বাজারে চালু ৫০০ এবং ১ হাজার টাকার নোটের মোট মূল্য ছিল ১৮ লক্ষ কোটি টাকা।